Papersnake/gushiwen huggingface dataset:
儿明洪生日示之 其二
屈大均（明代）

九龄犹失学，汝懒岂吾儿。名父难为子，贫家未得师。

诗书虽不好，纸笔亦同嬉。弟妹多欢笑，须令祖母知。
湘中
詹体仁（宋代）

天寒楚云净，木落湘山幽。
空江夜来雨，水满芦花洲。
西风何渺渺，沧波日悠悠。
有怀谁与言，注目孤鸿秋。
丹霞屿
林宗臣（宋代）

笑凭诗句说丹霞，城郭人民数万家。
礼接紫阳风俗厚，学传东鲁道源赊。
题元丹丘颍阳山居
李白（唐代）

仙游渡颍水，访隐同元君。
忽遗苍生望，独与洪崖群。
卜地初晦迹，兴言且成文。
却顾北山断，前瞻南岭分。
遥通汝海月，不隔嵩丘云。
之子合逸趣，而我钦清芬。
举迹倚松石，谈笑迷朝曛。
益愿狎青鸟，拂衣栖江濆。
夕次桐庐
张祜（唐代）

百里清溪口，扁舟此去过。晚潮风势急，寒叶雨声多。

戍出山头鼓，樵通竹里歌。不堪无酒夜，回首梦烟波。
和梁签判颍州西湖十三题·去思堂
苏颂（宋代）

丞相临人以惠和，三年乡校起弦歌。
至今旌旆曾游处，犹道当时乐事多。
癸酉秋阅慎几应试晓发感书
赵完璧（明代）

一番清爽雨初晴，正是英才折桂行。云路秋风香飒飒，海山晓色翠盈盈。

壮怀有激仍昔日，大笑无成奈后生。白发关情还作喜，几家麟凤叠芳声。
西轩子岁暮东还
邵宝（明代）

铁岸帆开忆去年，今年仍发冉泾船。閒来为客真知我，老去逢灾不怨天。

嘉树半枯犹翠叶，清渠无恙自寒泉。有诗已寄儒台使，还许携儿了旧编。
惕斋用东坡韵 其二
马鸣萧（清代）

野处逢岁稔，延赏因时适。君子不素餐，饘粥犹战栗。

微尚夙有心，粒食无陈乞。肃穆耽松径，烟霞满石室。

魂梦颇云安，肯教鱼鸟逸。俯仰易为陈，遑论处与出。

寥寥此天地，语笑或可必。
武陵田太守席送司马卢谿
王昌龄（唐代）

诸侯分楚郡，饮饯五谿春。山水清晖远，俱怜一逐臣。
题传记
范成大（宋代）

莫将彩笔寄朝云，红泪罗巾隔路尘。
说与东风无限恨，倩风吹断去年春。
萧海钓文明先生挽诗
陆深（明代）

朝野名传翰墨馀，白头空有读残书。南荒秋早逢摇落，四海人多问起居。

塞下当年曾失马，钓丝终岁竟忘鱼。八哀此日还成赋，惭愧先生识面疏。
登天清寺塔
陈与义（宋代）

为眼不计脚，攀梯受微辛。
半天拍阑干，惊倒地上人。
风从万里来，老夫方岸巾。
荒荒春浮木，浩浩空纳尘。
夕阳差万瓦，赤鲤欲动鳞。
须臾暮烟合，青鲂映奫沦。
万化本日驰，高处觉眼新。
借问龛中仙，坐稳今几辰。
俗子书满壁，澹然不生嗔。
唯有太行山，修供独殷勤。
北去安丰
王之道（宋代）

问言何处是安丰，人指湖光柳影东。
欲识淮西真使者，一鞭追骥有诗翁。
自题读书堂
周匡物（唐代）

窗外卷帘侵碧落，槛前敲竹响青冥。

黄昏不欲留人宿，云起风生龙虎醒。
横吹曲辞。洛阳道
郑渥（唐代）

客亭门外路东西，多少喧腾事不齐。杨柳惹鞭公子醉，

纻麻掩不鲁人迷。通宵尘土飞山月，是处经营夹御堤。

顷刻知音几存殁，半回依约认轮蹄。
琴溪
梅清（清代）

高士遗台东涧东，俯临百尺之飞虹。云卷云舒绝壁下，花开花落空潭中。

丹砂炼去山俱寂，赤鲤骑归路不通。叹息往来车马客，几人招手问琴公。
点绛唇（芍药）
张炎（宋代）

独殿春光，此花开后无花了。丹青人巧。不许芳心老。

密影翻阶，曾为寻诗到。竹西好。采香歌杳。十里红楼小。
颂古一百首
释智愚（宋代）

野水浮轻楫，暖烟生紫苇。
晚来湖上望，多是罟鱼人。
送韩玉汝使两浙
曾巩（宋代）

使传东驰下九天，此邦曾屈试鸣弦。
仁声又向新年入，惠泽犹鸣故老传。
翠巘烟云生席上，沧溟风雨到樽前。
经营智力量多余，赏燕谁酬白雪篇。
唐彦猷谈奉得达二帖赞
岳珂（宋代）

公于国史，以好砚称。
石焉取斯，盖协其能。
遒媚之观，在此尺纸。
善工利器，予鉴如此。
宫词 其五十八
王圭（唐代）

禁里春浓蝶自飞，御蚕眠处弄新丝。碧琐尽日教鹦鹉，念得君王数首诗。
梅花喜神谱·大蕊八枝
宋伯仁（宋代）

柱取饮不尽，量容惟一升。
足如戈示戒，君子当兢兢。
童丱须知 其二
史浩（宋代）

晋帝当时自不君，却将步障助骄臣。石崇不为绿珠死，天谴穷奢故殡身。
碧玉歌
曹勋（宋代）

南山有桂树，上与浮云齐。
上巢双鸳鸯，下合连理枝。
不夭亦不伤，千载当若斯。
期斯远不至登溪亭有怀并属云台刘先生三首 其二
赵蕃（宋代）

西南定何方，路远惟迢迢。白鹭带演迤，青居郁岧峣。

下有隐君子，内盛外不骄。芳春觉兰馨，穷冬知木乔。

无为事独往，车乘方翘翘。
喜雨赠邑侯吴公淩霄，用陶社成立词韵
祝廷华（清代）

太岁丙寅夏五月，官绅日叙忘形迹。同抱殷勤恳挚心，为民请命祈膏泽。

令尹固始延陵公，瑰文飞檄蚊龙宅。翘首太虚无片云，欷歔仰望频蹙额。

聪明正直城隍神，累代崇封靖海伯。叠著威灵孚下民，能逐炎官帜张白。

一诚上达显灵应，油云遽匿乌轮赤。池蛙狂跃怒争鸣，石燕高翔健奋翮。

始看霢霂继淅沥，银潢忽泻寒生席。曾不崇朝土脉滋，转移造化凭谁力。

昔贤曾记喜雨亭，三农鼓舞在顷刻。侯文一字一千金，字字精诚天意格。

四郊日夜桔槔声，不如片纸庆实获。小园诗社久未开，行将赏雨集嘉客。

自今日始雨十日，会看沟浍盈千百。北窗日日卧羲皇，静待秋成俗虑释。

昨宵檐溜听声声，转辗不寐几永夕。心香一瓣祝苍穹，但愿得寸复得尺。

上马尽解贤侯忧，下亦可塞吾侪责。明朝入市买鱼虾，快哉无负此行役。
蝶恋花
李夫人（五代）

急鼓疏钟声报晓。楼上今朝，卷起重帘早。环佩珊珊香袅袅。尘埃不到如蓬岛。

何用珠玑相映照。韵胜形清，自有天然好。莫向尊前辞醉倒。松枝鹤骨偏宜老。
杂诗（三十三首）
刘基（明代）

黄鹰食鸟雀，山鸡食虫豸。
蜂食花上蜜，虾食苔间滓。
兔食茅草根，凤食梧桐子。
所嗜由性成，易之则皆死。
冥观付一笑，谁与穷兹理。¤
寄石桥僧
项斯（唐代）

逢师入山日，道在石桥边。别后何人见，秋来几处禅。

溪中云隔寺，夜半雪添泉。生有天台约，知无却出缘。
湖斋对莲
陈淳（宋代）

平湖花叶乱相撑，恰对幽斋小榻清。
万绿浅深非作意，千红浓榻总无情。
好观物态群嘉萃，从识乾元一理生。
佔毕暇余时与玩，会予心处有谁评。
屋隅樱桃伐去老干而生新枝能实可爱
王冕（元代）

樱桃元旧本，根柢近西篱。
只为除枯干，翻令长嫩枝。
红娇殊鹤顶，甘美过蜂脾。
羞荐归宗庙，于今正及时。
村舍杂书
陆游（宋代）

五月新面成，六月甘瓜熟。
作麴及良时，火见金始伏。
悬知桑落後，醅面醲如粥。
再拜谢天公，无功叨美禄。
杂感六首 其二
梅鼎祚（明代）

海燕西方来，雕梁托其端。差池若有媚，主寿称万年。

凉风忽东逝，旧垒成弃捐。微禽一何知，乃与徂化迁。

北山有寒焰，南山有温泉。一气荡相薄，阴阳互为权。
八景 其三 斗门小桥
梁兰（明代）

空濠春水生，数尺横槎渡。牧竖与樵翁，昕夕纷来去。

取履岂无人，相如不题柱。
虞美人 留别兰馀妹
沈宪英（明代）

白云掩映青山老。鬓入霜华早。今宵且醉画屏前，明日还移小艇、绿杨烟。

黄昏细雨重门锁。挑尽孤灯火。断肠无处问天公，梦逐陌头芳草、付残红。
和谢
杨万里（宋代）

相国来临处士家，山间草木也光华。
高轩行李能过李，小队寻花到浣花。
留赠新诗光夺月，端令老子气成霞。
无论藏去传诒厥，拈向田夫野老夸。
苕雪于内苑见菊花感旧有诗予亦继作
陈曾寿（清代）

投老边庭犯雪沙，眼明上苑挹霜华。谁教翠幕围疏艳，长误红灯影坠霞。

秋色重看真梦里，冷怀何处不天涯。自怜萧索今如许，无复心情到菊花。
丛竹图赠内弟周思敬就题
高启（明代）

窈窕复蒙茏，千山万竹中。
幽人夜惊起，秋雨共秋风。
山寺题壁
羊士谔（唐代）

物外真何事，幽廊步不穷。一灯心法在，三世影堂空。
山果青苔上，寒蝉落叶中。归来还闭阁，棠树几秋风。
重送微之二首 其二
刘挚（宋代）

曩昔清襟江上开，九华山色照樽罍。中间世故何胜道，晚岁仙都幸一陪。

康乐又从沧海去，次公曾自颍川来。春秋坠学应犹在，闻说新书胜玉杯。
挽知临安府兼浙西制置使曾公 其二
曾子良（宋代）

永绍传贤启，慈元拱女尧。鳌山犹赑屃，鹏海极扶摇。

宫殿春旗晓，帘帷社饭朝。龙髯攀不及，鸾驭去何遥。
姑射仙人
周行己（宋代）

易简乾坤理，和平兆庶情。谁知为帝力，万国自生成。
钤冈早行
邓南秀（宋代）

渔照灭不灭，水光空复空。
疏钟五更月，残梦万松风。
沆瀣虚无外，凄清顷刻中。
火轮欲飞动，滟滟紫霄东。
别赵李曹
萧元之（宋代）

莲幕皆佳士，如君淡素何。
圄空公事少，官满荐书多。
忧国关丰歉，筹边定战和。
艰难别知己，吾道欲沧波。
暂如临邑至㟙山湖亭奉怀李员外率尔成兴
杜甫（唐代）

野亭逼湖水，歇马高林间。
鼍吼风奔浪，鱼跳日映山。
暂游阻词伯，却望怀青关。
霭霭生云雾，唯应促驾还。
赠崆峒天水公
张方平（宋代）

天下赤龙诀，人间金液丹。先生今已得，此事古传难。

阴德留尘世，仙阶在广寒。旧闻三五一，乞取略开端。
次西涯假山韵
吴俨（明代）

秋深病起强登台，不倩人扶亦壮哉。怪石立当狂客拜，新题还待醉翁来。

空岩泉落琴初奏，断壁云生锦未裁。谁道冈峦真是假，层层叠叠似天开。
游潘园酬沈沃田江松泉
戴亨（清代）

园小依城筑，楼高傍水开。春晴一登眺，山色渡江来。

廉使饶清兴，诸君不易才。莺花陪胜宴，衰朽愧新裁。
送双峰圣僧遗像还山
李吕（宋代）

枯木形模酷肖之，祇应铎落自秦时。定光炉韛收亲子，圆觉门风出自枝。

韬晦无因观大用，感通犹得见全提。要知取次为霖去，便是元初利物机。
玉蝴蝶·金井梧桐飞报
陈德武（宋代）

金井梧桐飞报，秋期近也，乌鹊成桥。为问双星何事，长待今宵。成今年、新歌暂展，更五鼓、旧恨重摇。黯魂销。两情脉脉，一水迢迢。寂寥。寄言儿女，纵能多巧笑，奚暇相调。暗想离愁，人间天上古来饶。但心坚、天长地久，何意在、雨暮云朝。宝香烧。无缘驾海，有分吹箫。
村行
杜牧（唐代）

春半南阳西，柔桑过村坞。
娉娉垂柳风，点点回塘雨。
蓑唱牧牛儿，篱窥茜裙女。
半湿解征衫，主人馈鸡黍。
路西田舍示虞孙小诗二十四首 其四
李之仪（宋代）

扶老相邀到陇头，麦苗如洗未全抽。愿天不雨只一月，聊慰艰辛望半收。
暇日邀王天任诸公游南坡天任有诗因次韵
虞俦（宋代）

君家有西园，望我南山巅。
觞咏继曲水，花石希平泉。
长沟流砌下，远岫列楹前。
春风一披拂，百卉为渠妍。
迨兹夏日永，杖履宜盘旋。
梅黄已过雨，清润霁景鲜。
主人虽好事，欲往无由缘。
似闻三径深，日夜长苔钱。
行当载酒过，高情与君宣。
飞鸿渺天末，浴鹭来平川。
良辰恐易失，勿待月下弦。
前者坐中看，俱是桂堂仙。
酒豪倒金壶，诗健轻华笺。
琴弄朱弦古，碁枰寒玉圆。
君才尤中的，霜鹘无空拳。
諄复记幽会，舂容看大篇。
高凤读书漂麦图
郑思肖（宋代）

癖爱诗书苦未休，肯将俗事挂心头。等閒痛快语言外，那见雨来和麦流。
九日寄宜兴谢长官
释居简（宋代）

射蛟溪上黄花酒，灏气浮溪静弗澜。素羽已忘秋后热，紫萸不弗夜来寒。

轸裁彫玉鸣焦尾，屏掩涂金炷博山。步武自高吟自适，何须鼓吹上层峦。
录颜鲁公事
刘克庄（宋代）

世乱朝危节少全，鲁公大义薄云天。
悯忠亲以舌舐血，骂贼尸云爪透拳。
曾饵仙丹元不死，求容鬼质岂其然。
郎君自有翘材客，焉识堂堂父执贤。
九日会澄台即事
舒辂（清代）

北去云千叠，东来水几盘。燕台才共署，鼊屿又同官。

波冷浮槎海，烟凝隐豹峦。文光临睥睨，斗柄近阑干。

菊澹诗情净，萸馨酒量宽。登台怀桂棹，煮茗羡江湍。

凤翥毛抟彩，龙骧血洒汗。弯弓不尚革，走笔自飞翰。

饬己一诚格，齐民万念攒。焚香读周易，鸿渐喜于磐。
送郎丞之桐城
洪咨夔（宋代）

江北江南雪意催，半酣椎起征喂桅。
锐从猿鹤归休去，刚被功名引调来。
破虏檄传淝水定，屯田疏上皖陂开。
笔端矍铄精神在，莫只清吟伴老槐。
偈二十二首
释洵（宋代）

岁月去人如箭急，一年只有十五日。
雪砌禅人总不知，但见钵孟两度湿。
三月初五日携家人往龙华观桃花至则已谢 其一
郑孝胥（清代）

老去春归最惘然，龙华花事误今年。春光祇在残红里，搔首何须更问天。
句
释惠崇（宋代）

来时云拥衲，别夜月随筇。
冬晴与子坦子聿游湖上
陆游（宋代）

老僧八十无童子，礼佛看经总不能。
双手丫叉出迎客，自称六十六年僧。
偶成
喻良能（宋代）

寓居东青城北端，夏室阴阴簟色寒。
瓜盘那复集蝇蚋，研沼似欲生波澜。
奇奇怪怪石几壑，谡谡苍苍竹数竿。
枕扇衣斑自不恶，时文思索愧空餐。
丁酉元日
陈深（宋代）

夜中不成寐，卧觉风剡剡。
残寒卖馀勇，飞雪独万惨。
黎明卷新霁，旭日光晻晱。
穷阴得阳和，春气已先感。
负暝南轩下，余生亦云忝。
高门谁能走，蓬户镇常掩。
驰车听奔溱，庆语绝媚谄。
自甘守疏慵，岂复叹坎壈。
濡毫寄桑翰，隐几坐文毯。
台倾酒不竭，炉拥火始炎。
吐咏探清新，研书味真澹。
流光信难驻，华发那可染。
拊已欣有得，感是能无憾。
贞吉宜嘉遯，心享由习坎。
浮云易盈歇，神鉴常渊湛。
龟勉奉吾亲，力学深自贬。
秋雨未已客怀不佳夜诵少陵遣兴诗至生涯能几
章甫（宋代）

今晨气候佳，万里来西风。
举头看浮云，已归天汉东。
野人还负暄。帝泽流无穷。
心随鸿雁飞，不离霄壤中。
台阳笔记题词
朱锦华（清代）

卿云现海捧轮红，金船献寿波不鸿。君家东海我南海，天风海水论心胸。

君昔携琴闽海上，弦歌雅化时无两。台阳深入靖鲸鲵，共咤文坛出飞将。

运尔烹鲜手，助彼屠鳌刀，报最循良卅六年。岛屿形胜悉推测，鬼蜮射影蚊浮烟。

笔光四照无遁形，莺粟布地金易土。丹炉炼汞铅成银，硫磺花、珊瑚树，鲛宫龙窟乘云雾。

阴火潜燃玉水流，探奇更补木华赋。赤文绿字满瑶编，健笔勘破西南天。

直以文章为经济，岂徒月露誇连篇。年未及悬车，慨焉思投帻。

纫兰不数河阳花，归舟惟戴郁林石。为访名胜游三吴，青天万里来吾徒。

高山流水知音少，安得与君共范模。入座雄谈挥玉麈，海月东升夜方午。

敢将秃笔为题词，附名我亦传千古。
遗老斋绝句十二首
苏辙（宋代）

老桧真百尺，疏竹疑千亩。
纷纷霰雪中，见此岁寒友。
设潘宗道送友人归山东
朱元璋（明代）

共到神州独尔归，相携握手更牵衣。秦淮鸟啭乾坤泰，钟阜岩生日月辉。

去此鲁田多种粟，宁乡齐地广栽薇。逢交必谕王纲振，率土编氓莫法违。
残灯
释文珦（宋代）

残灯闪闪青，蟋蟀怨空庭。
骨老似难睡，梦寒还易醒。
凄凉生倦枕，沆瀣入疏棂。
起视东方白，唯余三两星。
半泾
马麟（元代）

鱼船商船喜通津，挝鼓椎牛祀海神。风色趁潮波浪急，扁舟愁杀渡头人。
南征八咏 其一 师出香山途中作
林占梅（清代）

吹篴平明按队行，旌旗映日向南征。斩蛟胆气豪看剑，汗马功名壮请缨。

社勇练成弓箭手，军心奋起鼓鼙声。釜鱼穴蚁终诛灭，何事潢池敢弄兵。
题陈大卿三径堂
周紫芝（宋代）

一身和影共婆娑，看尽人间两鬓皤。要好只销长闭户，便开三径已为多。
送子中待制 其二
释道潜（宋代）

南山有佳木，秀色何葳蕤。封植不记年，落落今百围。

盘根虽自固，烈风无时吹。匠手营大厦，众材得施为。

伟哉梁栋姿，取用不可迟。
同何元立蔡肩吾至东丁院汲泉煮茶
陆游（宋代）

雪芽近自峨嵋得，不减红囊顾渚春。
旋置风炉清樾下，它年奇事记三人。
偈颂十二首
释道璨（宋代）

捏不成团拨不开，衲僧一见莫轻猜。
今朝为汝明明说，花奴花奴吃饭来。
次漕庾两使者绝句韵六首
刘克庄（宋代）

公等真堪起太平，我侬久已厌承明。
扶犂只合勤农务，奋笔犹能作颂声。
痁病
曾几（宋代）

老身危似草头露，疾势来如江上潮。
寒热自无安著处，不然何以脱今朝。
南池早春有怀
白居易（唐代）

朝游北桥上，晚憩南塘畔。西日雪全销，东风冰尽泮。

蓰蓰鱼尾掉，瞥瞥鹅毛换。泥暖草芽生，沙虚泉脉散。

晴芳冒苔岛，宿润侵蒲岸。洛下日初长，江南春欲半。

时光共抛掷，人事堪嗟叹。倚棹忽寻思，去年池上伴。
临刑口占
袁崇焕（明代）

一生事业总成空，
半世功名在梦中。
死后不愁无勇将，
忠魂依旧守辽东。
送谭浚明归江西
释居简（宋代）

恨无玉楮三千幅，尽使春风归约束。乐饥功谢明月珰，休景息约芰荷屋。

朋来皎皎歌白驹，不歌长铗弹无鱼。批风切月瘦弗腴，枕头一束知何书。

欲把列城凭轼下，馀子纷纷谩凌跨。归来袖手如病瘖，舌在何曾问人借。

占灯夜喜傍短檠，剧谭不知山月倾。元戎后乘沸笳鼓，之子但默黄钟声。

平地邛郲九折坂，十年已恨相逢晚。四座悲歌漏正迟，一龛风雨花频剪。

镜里功名一横槊，百鸷啾啾空一鹗。双玉未倾罍未耻，自倒玉山还自起。
钱穆仲有高丽松扇馆中多得者以诗求之
孔武仲（宋代）

巨鳌昂头鲸掉尾，东顾沧溟天接水。
钱公涉险如通渠，破帆一抹三千里。
岛夷之国远且偏，归来逢人语辄喜。
大荒茫茫最宜松，直从旷野连深宫。
听声卧影已不俗，况作团扇摇清风。
人情重远由来事，不贵黄金贵楛矢。
况有新诗传四方，群豪追随弄荐章。
我虽相见无所得，坐忆松鹤生微凉。
钱公治迹压张赵，偷儿破胆皆摧藏。
桴鼓不鸣已三月，凛凛霜威破残热。
从公觅扇更觅诗，愿报琼瑶无已时。
寄圣民十月十一日方到
刘敞（宋代）

跋马望君秋暮时，君来何后菊花期。斋中故有金铃酒，犹可篱边倒接䍦。
送裴侍御
元稹（唐代）

欲知别后思君处，看取湘江秋月明。
王寺丞借西第避暑因有寄赠
杨亿（宋代）

滕公甲第冠神州，书日青烟瓦上浮。
南榭薰风偏解愠，北阶萱草更忘忧。
朝回门闭人疑病，雨过凉生景似秋。
角忱闲眠支体适，不知胡蝶是庄周。
夏夜月下独酌二首
杨万里（宋代）

谁道今年热，今宵分外清。
竹风秋九夏，溪月书三更。
此景天悭与，无人酒自倾。
明朝火织上，别作一经营。
和过打造部落
苏颂（宋代）

奚夷居落瞰重林，背倚苍崖面曲浔。
涧水逢春犹积冻，山云无曲亦常阴。
田塍开垦随高下，樵路攀缘极险深。
汉节经过人兑看，忻忻如有慕华心。
合欢 情思
丁澎（清代）

蹙损春山，忆画眉人去，何日重见。似雨非云，围就梦儿一片。

想从前未惯，分明说与莺和燕。问天涯那人消息，何似随春远。

只是今宵，有几多离恨，没个方便。料得伊行，也索平分一半。

又愁他瘦减。将侬小字千回唤。这衷情，海枯石烂，怎把伊心换。
观插秧
葛立方（宋代）

秧把束西畦，东畦翠罽齐。
甘心鹤俯啄，不用马行泥。
井井塍千曲，泱泱水半犁。
黄云它日事，欢喜舞龉齯。
唤啤
许雷地（清代）

午梦初回亸髻螺，日移花影半窗过。唤茶声细穿朱幌，隔竹音窗度碧罗。

婴武学呼差彷佛，燕莺娇啭比柔和。嗔他小婢迟迟应，微敛双眉蹙翠蛾。
冬日访朱深明博士二首 其一
吕本中（宋代）

北风迎马入裘茸，来访残炉半日红。败屋数间书百箧，无人知是陆龟蒙。
顾南雅通政画兰为顾亚蘧同年题
夏孙桐（清代）

苒苒东风强自持，无言桃李亦同时。寻常人作春华看，迟暮心终介石期。

纵不当门锄讵免，惟于空谷置相宜。灵根例说分仙畹，清浅蓬莱那未知。
赠陈和叔
沈彤（清代）

大鹏负青天，斥鴳笑不置。饥骥驰千里，驽骀饱还忮。

吾友湖海豪，自少怀远志。读书鄙训诂，往往通大义。

论史尤纵横，卓识拔前帜。愁绝《梁父吟》，管乐常儗议。

高才肯折节，傲骨取时忌。长安初同徵，嗜好与俗异。

西山赋崔嵬，南国空返辔。只今还落拓，游览颇恣肆。

跌荡公卿间，不合辄掉臂。男儿志垂名，区区那足计。

寂寞勤著书，岂为覆瓿事。何代无英雄，穷达等游戏。
和谢吏部铁字韵三十四首·纪德十一首
邓肃（宋代）

李白尝言人有耳，不当径洗颍川水。
男儿出处自有时，何须锐意楚狂子。
公今无意世间人，北山有灵定不嗔。
天子政作唐虞计，谷口那留郑子真。
伫观大手称奇绝，致君却笑前贤拙。
坐使梯航到鬼方，来寻九州贡璆铁。
句
虞德观（宋代）

我因国破家何在，君为唇亡齿亦寒。
伊川晚眺
李德裕（唐代）

桑叶初黄梨叶红，伊川落日尽无风。

汉储何假终南客，甪里先生在谷中。
题涪翁亭
黄然（宋代）

清音妙绝东坡老，方响名高太史公。
水绕乌尤谈笑外，江连洪雅画图中。
秋怀用昌黎韵 其一
秦际唐（清代）

空廊飞流萤，冷抱枯枝乾。残焰作深碧，色若青琅玕。

谓是腐草变，安能比月团。熠耀亦转瞬，偷息以为安。

百年一朝暮，清泪流淋浪。天地如逆旅，游景驶若丸。

劳劳车马客，何不回征鞍。
江城子（外舅作梅玻因寿日作此）
卢祖皋（宋代）

小山初筑自天成。架危亭。与云平。面面梅花，兰槛十分清。唤得长淮春意满，香暗度，月微明。

数枝长忆傍岩扃。杖履轻。醉中行。笑问东风，何日是归程。只怕和羹消息近，天未许，遂幽情。
东京歌
靳学颜（明代）

濯龙门外马车流，谁人不道入青楼。
卢家少妇鸣筝坐，逢着春光不解愁。
和邃卿学士霁登秘阁
韩琦（宋代）

晓来延阁步层梯，春色周围一望低。残雪半留珠殿北，非烟长护绮窗西。

幽情自逐归鸿断，芳意还因远树迷。金匮有书犹未见，秘封香篆锁芝泥。
弄水亭次李察院韵
喻良能（宋代）

清溪一曲抱危亭，天水无尘相与明。
昔日紫微今御史，两翁诗句一般清。
皇雅十首 其八 帝制
尹洙（宋代）

帝制万邦，罔有弗宾。蛮夷戎狄，羁而勿臣。威格三方，稽颡献珍。

单于革心，愿交使人。

帝谋公卿，列侯庶校。咸曰彼心，暴戾阴狡。

既扰我疆，复利吾宝。无若励兵，袭其还道。

皇曰有众，予实念兹。战无必胜，矧其归师。借曰大获，畴能尽之。

益俾馀丑，毒吾朔陲。乃愈其盟，北州以绥。

在汉世宗，抗威北戎。暴农算商，经用弗充。中土震骚，汉南始空。

降及后世，犹称厥功。

于穆圣考，德无与偕。匪勤于兵，北人遂来。逮是三纪，远俗以怀。

生民休息，呜呼仁哉。
贾子明出东原采撷野蔬并诗见寄
宋祁（宋代）

东郊丰杂芼，遗我一襜盈。
菊援分阳甲，滕岩下早英。
溢杯同韭沦，罗案代葵烹。
顿助高舂饭，兼和不糁羹。
鲁肱聊可枕，何肉久忘情。
却为东原句，犹馀三叹声。
感秋诗
许琮（宋代）

小草在砌，颜色常好。
岂无严霜，先彼长栲。
寄言青松，斧斤自从。
子不在山，真节安庸。
桂州陪王都督晦日宴逍遥楼
宋之问（唐代）

晦节高楼望，山川一半春。意随蓂叶尽，愁共柳条新。

投刺登龙日，开怀纳鸟晨。兀然心似醉，不觉有吾身。
灵洲寺次东坡韵
李纲（宋代）

回廊小殿枕崔嵬，接武东坡我复来。江色苍茫山耸秀，蔚蓝天影抱琼台。
哭孟丙 其二
王十朋（宋代）

萧瑟杨雄宅一区，不堪老境失童乌。数茎须似经霜叶，为汝钟情一夜枯。
初夏湖山
张埴（宋代）

六供菖阳气味真，还教绳墨百年身。
幅巾清脱山风外，都等离骚说众人。
用询山堂韵寄澹庵 其二
释慧空（宋代）

休论他家种性邪，惠崇芦雁赵昌花。不知真假争多少，且尽杯中苦涩茶。
偈颂六十首
释昙华（宋代）

云门露，猛如虎。
达磨师，不是祖。
岂不见盐官老须弥为槌，虚空为鼓。
又不见禾山老解打鼓。休莽卤，
甜瓜彻蒂甜，苦瓠连根苦。
咏曾点
刘因（元代）

独向舞雩风下来，心斋门外欲生苔。归时过著颜家巷，说与城南花正开。
秋日有怀王修竹志熙
何文焕（清代）

名士今谁数，风流王子猷。一时文水别，八月武林游。

虚馆绿阴晚，高原红树秋。何能忽相见，云远思悠悠。
促拍满路花
佚名（宋代）

抱元能守一，四大自轻安。心中须返照，几曾闲。金乌衔耀，飞入烂银盘。心心心是道，只在心心，更於何处求仙。又何须衣冕，燕处欲超然。荣华能几日，便凋残。修真甚易，积行累功难。劝君强为善，五浊三途，便为云岛神山。
句
李康年（宋代）

可笑幽航载归梦，迟明身在武昌城。
三月十六日石湖书事三首 其三
范成大（宋代）

湖光明可鉴，山色净如沐。閒心惬旧观，愁眼快奇瞩。

依然北窗下，凝尘满书簏。访我乌皮几，拂我青毡褥。

荒哉赋远游，幸甚遂初服。老红饯馀春，众绿自幽馥。

好风吹晚晴，斜照入疏竹。兀坐胎息匀，不觉清梦熟。
垂虹桥步月
殷增（清代）

雨余天晴风乱吹，雄虹饱水首下垂。雷公鞭之不肯起，幻作长桥掉其尾。

我来正值暮秋天，江水江风欲化烟。万里澄空天洗出，一轮高涌古婵娟。

夜静塔铃云外语，宵深鸥鸟沙际眠。划然长啸江水立，清寒直偪鱼龙骨。

手持铁笛船头坐，寡鹄离莺吹入破。拥被江心梦不成，可有羽衣掠船过。
回宿故县驿
韦骧（宋代）

回首边城暮霭轻，乱山深处宿归程。流泉绕榻鸣寒夜，别是劳生一段清。
白鹤词 其十
赵佶（宋代）

玉宇沉沉瑞雾开，香风未断鹤徘徊。奇姿会与青田别，定是仙人次第来。
南归途次呈邱丈
陈寿祺（清代）

万里怨芳草，拂衣归卧云。湖山留片石，风雨感斯文。

大阮残篇在，南陔旧句闻。肯教三亩宅，松菊愧陶君。
答赵景猷
曹摅（魏晋）

海蓄其流。
山积其壤。
表崇望显。
源深润广。
仰惟我友。
含光昧爽。
谁谓未章。
今将宣朗。
喜寒
曾巩（宋代）

纯阳四时行，无复气节劲。
日火相吐吞，乾离力还并。
玄冥失所安，恇怯擅操柄。
我行东南野，愦愦若酣醟。
喜逢青林长，叶蔓可韬映。
正嗟天之高，玉色万里净。
忽惊西山云，毫末生一镜。
须臾油然合，点滴飞雨进。
飕飕渐相扶，滂霈一何盛。
积阴类潜师，形势久已侦。
乘时出幽墟，奋发精爽竞。
亘天逐炎官，颛面修火令。
威如乾坤从，冽冽气貌正。
人无焦烦忧，冰释天下病。
岂须雪包林，已压朱鸟横。
南方天精兵，瘴湿灾可屏。
争难夺刀殳，发巧搜壍阱。
收功当在今，杀伐顺天正。
况云麰麦祥，已觉闾里庆。
高歌叩吾辕，上颂天子圣。
勾践灭吴
《国语》（先秦）

越王勾践栖于会稽之上，乃号令于三军曰：“凡我父兄昆弟及国子姓，有能助寡人谋而退吴者，吾与之共知越国之政。”大夫种进对曰：“臣闻之，贾人夏则资皮，冬则资絺，旱则资舟，水则资车，以待乏也。夫虽无四方之忧，然谋臣与爪牙之士，不可不养而择也。譬如蓑笠，时雨既至，必求之。今君王既栖于会稽之上，然后乃求谋臣，无乃后乎？”勾践曰：“苟得闻子大夫之言，何后之有？”执其手而与之谋。

遂使之行成于吴，曰：“寡君勾践乏无所使，使其下臣种，不敢彻声闻于大王，私于下执事曰：寡君之师徒不足以辱君矣；愿以金玉、子女赂君之辱。请勾践女女于王，大夫女女于大夫，士女女于士；越国之宝器毕从！寡君帅越国之众以从君之师徒。唯君左右之，若以越国之罪为不可赦也，将焚宗庙，系妻孥，沈金玉于江；有带甲五千人，将以致死，乃必有偶，是以带甲万人事君也，无乃即伤君王之所爱乎？与其杀是人也，宁其得此国也，其孰利乎？”

夫差将欲听，与之成。子胥谏曰：“不可！夫吴之与越也，仇讎敌战之国也；三江环之，民无所移。有吴则无越，有越则无吴。将不可改于是矣！员闻之：陆人居陆，水人居水，夫上党之国，我攻而胜之，吾不能居其地，不能乘其车；夫越国，吾攻而胜之，吾能居其地，吾能乘其舟。此其利也，不可失也已。君必灭之！失此利也，虽悔之，必无及已。

越人饰美女八人，纳之太宰嚭，曰：“子苟赦越国之罪，又有美于此者将进之。”太宰嚭谏曰：“嚭闻古之伐国者，服之而已；今已服矣，又何求焉？”夫差与之成而去之。

勾践说于国人曰：“寡人不知其力之不足也，而又与大国执仇，以暴露百姓之骨于中原，此则寡人之罪也。寡人请更。”于是葬死者，问伤者，养生者；吊有忧，贺有喜；送往者，迎来者；去民之所恶，补民之不足。然后卑事夫差，宦士三百人于吴，其身亲为夫差前马。

勾践之地，南至于句无，北至于御儿，东至于鄞，西至于姑蔑，广运百里，乃致其父母昆弟而誓之，曰：“寡人闻，古之贤君，四方之民归之，若水之归下也。今寡人不能，将帅二三子夫妇以蕃。”令壮者无取老妇，令老者无取壮妻；女子十七不嫁，其父母有罪；丈夫二十不取，其父母有罪。将免者以告，公令医守之。生丈夫，二壶酒，一犬；生女子，二壶酒，一豚；生三人，公与之母；生二子，公与之饩。当室者死，三年释其政；支子死，三月释其政；必哭泣葬埋之如其子。令孤子、寡妇、疾疹、贫病者，纳宦其子。其达士，洁其居，美其服，饱其食，而摩厉之于义。四方之士来者，必庙礼之。勾践载稻与脂于舟以行。国之孺子之游者，无不哺（有的哺为“饣”偏旁）也，无不歠也：必问其名。非其身之所种则不食，非其夫人之所织则不衣。十年不收于国，民俱有三年之食。

国之父兄请曰：“昔者夫差耻吾君于诸侯之国，今越国亦节矣，请报之。”勾践辞曰：“昔者之战也，非二三子之罪也，寡人之罪也。如寡人者，安与知耻？请姑无庸战。”父兄又请曰：“越四封之内，亲吾君也，犹父母也。子而思报父母之仇，臣而思报君之仇，其有敢不尽力者乎？请复战！”勾践既许之，乃致其众而誓之，曰：“寡人闻古之贤君，不患其众之不足也，而患其志行之少耻也。今夫差衣水犀之甲者亿有三千，不患其志行之少耻也，而患其众之不足也。今寡人将助天灭之。吾不欲匹夫之勇也，欲其旅进旅退。进则思赏，退则思刑；如此，则有常赏。进不用命，退则无耻；如此，则有常刑。”

果行，国人皆劝。父勉其子，兄勉其弟，妇勉其夫，曰：“孰是君也，而可无死乎？”是故败吴于囿，又败之于没，又郊败之。

夫差行成，曰；“寡人之师徒，不足以辱君矣，请以金玉、子女赂君之辱！”勾践对曰：“昔天以越予吴，而吴不受命；今天以吴予越，越可以无听天之命，而听君之令乎！吾请达王甬、句东，吾与君为二君乎！”夫差对曰：“寡人礼先壹饭矣，君若不忘周室而为敝邑宸宇，亦寡人之愿也。君若曰：『吾将残汝社稷，灭汝宗庙。』寡人请死，余何面目以视于天下乎？越君其次也！”遂灭吴。
河泊所阻风用侧体成五言二律 其一
饶与龄（明代）

扁舟拟远征，逆飙滞行棹。洪城伫遨游，荒涯可停泊。

飘摇等鸥浮，局束如龟缩。悠悠拥寒衾，厌听鸡声促。
过秦楼 寄秦都御史屿湖
夏言（明代）

徐孺亭边，滕王阁畔，旧识中丞开府。燕雀春闲，鱼龙夜静，白昼开城箫鼓。

时看节钺临戎，宫墙较士，笑谈樽俎。有邦人报道，十郡兵销，九江度虎。

望故园、宝泽楼成，琼恩堂启，轮奂翚飞百堵。仰荷皇恩，钦承帝敕，经画有烦地主。

庐阜风烟，灵峰云气，壮观大江今古。今非才遭际，合家岂堪霖雨。
忆江南 其二
沈宜修（明代）

湖上山，一抹镜中弯。南北峰高青日日，东西塔锁碧环环。

淡扫作云环。

微雨过，满袖翠红斑。石蹬半连烟缭绕，蔓萝深护涧潺湲。

遥望四天间。
过虹县有作
李昭玘（宋代）

老态倦羁旅，不堪行舸催。风高鸟横度，汀转树交回。

雨过雾犹湿，春寒花未开。楚伧如见问，不为米南来。
和叶碧峰韵
王镃（宋代）

心视功名一羽轻，能吟好句出天生。
要磨自己功夫到，肯学前人步武行。
纸上烟云才欲扫，毫端风雨已先惊。
学诗恰似求仙术，待得成时彻骨清。
赋得细雨贫郊去送袁于人还郡四首 其一
谢元汴（明代）

执袪似不为分风，此去犹行羹颊中。天外灵根孤冉闵，小山德颊秀林通。

为除鬼面存书骨，试释蛇魂允角弓。剩有石仓三百卷，嵯峨吾道米云穷。
次韵张仲实读予近稿
方回（元代）

平生穷到骨，不受世人怜。
肠倒三江洗，诗凭万口镌。
旂常无可纪，衣钵尚堪传。
今日如斯者，输君独妙年。
秋日宿武连驿怀船山
张问安（清代）

人间何限销魂地，触拨离愁此独难。谁到驿亭寻旧约，四山风色太高寒。
日没贺延碛作
岑参（唐代）

沙上见日出，沙上见日没。悔向万里来，功名是何物。
渡江云 望苍虬不至，倚此致怀
朱祖谋（清代）

春装喧远素，倚楼倦睫，雁外数南程。旧京花事减，去住无端，坐阅柳条青。

催人怨鴂，背夜月、啼到无声。何计寻、白头料理，聚散隔年情。

消凝。炉烟依恋，药裹流连，分萍蓬不定。浑未忘、延秋湖舸，话雨床灯。

心魂老去须相守，办岁寒、尊酒平生。吟望苦，终期共惜伶俜。
月仲重九生朝喜赋二首 其二
林希逸（宋代）

长年冷淡似难堪，自比荣期乐有三。就书卷中时借问，除杯酒外老何耽。

定知丹桂还儿折，且把黄花对我簪。好趁月明来痛饮，不妨握手共迂谈。
江城子 其五 重午书怀
陈著（宋代）

年年端午又今朝。鬓萧萧。思摇摇。应是南风，湘浦正波涛。

千古独醒魂在否，无处问，有谁招。

何人帘幕倚兰皋。看飞桡。夺高标。饶把笙歌，供笑醉陶陶。

孤坐小窗香一篆，弦绿绮，鼓离骚。
简景山侍御
曾巩（宋代）

长年心事最相亲，一笑相疏忽数旬。
柏府地严方许国，芸台官冷但容身。
饥肠漫窃公厨膳，病发难堪客舍尘。
还有鹿门栖宿兴，想君他日肯为邻。
东林寺上方塔
董嗣杲（宋代）

尘外乾坤岂易窥，上方寻胜短筇随。
病僧借榻山衣破，卧佛当筇石塔危。
乱竹迸阶交密树，荒苔沿壁缠疏枝。
幅巾居士修行久，爱说浮光死战时。
踏莎行
张抡（宋代）

人远山深，草□□□。□□□□天真性。□□□长在山中，肯□□□□□□。

□似幽□，□□心尽。超然心□□□隐。□□□水作生涯，百年甘守空山静。
留别松山观察以皇恩只许住三年为韵 其五
余文仪（清代）

送公往朝天，公去予独住。坐公政事堂，尺寸守公度。

宽猛本相政，非敢妄攀附。抚公旧松桂，复思新雨露。

邮传秉节回，双旌喜重渡。
登王知白秀才跂贤亭呈同游余万二君
郭祥正（宋代）

凿山构亭邻北郊，志慕贤哲忘喧呶。豁然千里开林梢，地势不得藏嵌坳。

三峰重楼排卦爻，二溪聱浪飞怒蛟。渔翁捕鱼船尾敲，稚子锤塼争胜抛。

小塘圆沙来雁鵁，茂橘间错黄金包。主人情深漆与胶，美酒旋漉罗珍肴。

亦有麟脯脍海鲛，痒背只欠麻姑抓。浮生胡为长系匏，不蹈圣城徒譊譊。

窃甘禄食忧谤嘲，有若夜鼠防饥猫。羡君脱屣心无殽，笑傲自足追由巢。

猛饮未彻鸡鸣嘐，新诗下笔论卷抄。余君酒量辞斗筲，醉帽堕地垂鬓髾。

万子能禅誇悟泡，我独爱酒流涎交，同趋至乐情何聱。
题王宣子新作吉州学前咏归亭
杨万里（宋代）

使君见处我何言，且上斯亭一笑还。
便有醒然新气象，何曾改笑旧江山。
咏归风味谁知点，克已工夫未减颜。
个里诸生高著眼，仕和不仕得相关。
寒食日雨中
释契嵩（宋代）

漠漠行云晴复阴，野花垂湿晚沉沉。游人莫怨天多雨，况在东皋春已深。
春寒即事二绝呈教授 其一
洪朋（宋代）

云气愁人故不开，风吹雨脚著莓苔。筦弦倘是邹子律，唤取春晖次第回。
偈颂一百三十六首
释惟一（宋代）

薰风南来，凉生殿阁。
诸佛出身处，昭昭在心目。
当机觌面回避无门，只要诸人披襟领略。
其或未然，开眼也著，
合眼也著。
寄周恽
于鹄（唐代）

家在荒陂长似秋，蓼花芹叶水虫幽。

去年相伴寻山客，明月今宵何处游。
宁太白幸首座
释普岩（宋代）

粪火堆头潦倒身，且无花鸟闹芳春。
口边白醭心如铁，甘作丛林不义人。
摸鱼儿 赋玉簪录呈赵太初兼与时中茂异
姚燧（元代）

更休寻、玉山瑶草，蓬莱知在何处。司花嫌被春风妒。

留待九秋清露。还解语。试问著当时，月夜乘鸾女。

何年遗汝。甚不怕高寒，青冥万里，鬟鬓乱风雾。

人间世、无物有香如许。灵均遗恨千古。芙蓉杜若何堪佩，憔悴行吟沅浦。

空自苦。悄教得扬雄，不信离骚赋。云窗月户。恨白发诗翁，年来多病，不识醉乡路。
赠史文通奉议二首
苏辙（宋代）

墙北史居士，挂冠心转闲。
顶开人共怪，神去夜深还。
白雪微侵鬓，丹砂久驻颜。
从君欲问道，何日径开关。
读素问十六首 其一
方回（元代）

昼夜雨不止，旬馀复旬馀。垢衣裹弊絮，念已朱夏初。

逆旅何可裹，出门但泥涂。属时乏美酒，积闷无由除。

翻阅故箧中，偶得黄帝书。维昔世未季，曰土牧田驹。

五运今未测，飘骤将焉如。大谷十二俞，孰砭斯民瘉。
月夜不寐
廖行之（宋代）

月薄西山夜气清，就床欹枕不胜情。
姮娥似欲相钩引，特地窥窗巧献明。
邛杖次韵
洪咨夔（宋代）

槎使携归饷老人，高棱疏节屈中伸。
拨开豺虎凭陵气，摄取蛟中变化身。
访洗头盆还喜健，伴行脚笠未嫌贫。
一般仙骨清如鹤，倚看沧溟解起尘。
无兔而用鸡毛无直干而用粗竹坐是二者故封川
郑刚中（宋代）

不因蒙制巧相规，柯叶风霜未改移。
今抱寸心何所用，助君多写岁寒诗。
塞下曲
薛奇童（唐代）

骄虏初南下，烟尘暗国中。独召李将军，夜开甘泉宫。

一身许明李，万里总元戎。霜甲卧不暖，夜半闻边风。

胡天早飞雪，荒徼多转蓬。寒云覆水重，秋气连海空。

金鞍谁家子，上马鸣角弓。自是幽并客，非论爱立功。
再题小西湖
姚勉（宋代）

记得临风玉树前，听诗长爱思飘然。
肯来重结鸥盟否，新有湖亭八九椽。
送田卓入华山
贾岛（唐代）

幽深足暮蝉，惊觉石床眠。
瀑布五千仞，草堂瀑布边。
坛松涓滴露，岳月泬寥天。
鹤过君须看，上头应有仙。
偈颂八十七首
释慧开（宋代）

山围仙垅，水绕佳城。
言中有响，句下分明。
偈颂六十五首
释普济（宋代）

一队衲僧来，一队衲僧去。
打破睦州关，大地无寸土。
舂山草堂感怀 其十二
屈大均（明代）

慷慨干戈里，文章任杀身。尊周存信史，讨贼托词人。

素发垂三楚，愁心历九春。桃花风雨后，和泪共沾巾。
次韵温伯夜坐。今日忽得舍弟到杭消息，喜见
范成大（宋代）

长风吹月来，影碎竹间牖。
良宵坐窘束，媿我尘外友。
平生烟霞兴，硉兀上南斗。
颇亦契三三，未省计九九。
迷涂入簿领，乡心几回首？
嗟予季行役，舟拂涨溪柳。
凌晨双鹊鸣，翫占得无咎。
何当从汝去，履綦寻蕙亩。
次花翁喜雪快晴韵
杜范（宋代）

何人急急走灵符，扶醒摐摐十万夫。
隘巷未收穿履迹，短檐已倚晒书儒。
日开雪色如翻手，景属诗家费捻须。
起望四山新入画，翠屏半是粉成图。
沛公歌
梅尧臣（宋代）

赤帝醉提龙剑行，径草没人壮士惊。
白蛇断裂不可续，神妪哀哀夜深哭。
酒醒自负气生虹，从者日畏天下雄。
秦皇玉舆来向东，安知隐在芒砀中。
妇人自识云气从，王命艰哉丰沛公。
默侄之官襄阳两诗以送之
张栻（宋代）

潦雨弥旬月，予方念鞭穷。
子行何草草，别语又匆匆。
汉沔英灵在，江山今昔同。
未须登岘首，先合拜隆中。
句
白居易（唐代）

汉庭重少公何在？
湖上笋盛出戏作长句
陆游（宋代）

戢戢穿苔玳瑁簪，按行日夜待成林。
养渠百尺干霄气，见我平成及物心。
剩插藩篱忧玉折，豫期风雨听龙吟。
明年又徙囊衣去，谁与平安报好音？
送陈尉别二首
李吕（宋代）

试吏谁云百寮底，长材元是万夫雄。
锥刀垄断焉能较，泾渭区分独至公。
顾我每惭天下拙，辱君见许古人风。
明年还忆蓬蒿径，身在瀛洲雨露中。
武夷毛竹洞
翁彦约（宋代）

毛竹连云路欲迷，洞门深锁落花迟。鲁孙几度春风老，未了仙人一局棋。
送曾孝宽寺丞宰桐城
梅尧臣（宋代）

啬夫苟有惠，前世犹立祠。
既为邦邑长，必欲风化施。
长松荫公邦，流水循堂基。
俱可助琴弹，亦足忘事縻。
况君公侯家，清尚人所期。
谢吴侍郎
王奕（元代）

屋角梅花枕鲁宫，柏台借重过江东。
月明鸟定文书静，九郡谯楼起烈风。
中秋日菊盛开
家铉翁（宋代）

天宇高寒露欲零，城头月色正亭亭。
诸公定有惊人句，施与波神月下听。
酬李十六岐
王季友1（唐代）

炼丹文武火未成，卖药贩履俱逃名。出谷迷行洛阳道，

乘流醉卧滑台城。城下故人久离怨，一欢适我两家愿。

朝饮杖悬沽酒钱，暮餐囊有松花饭。于何车马日憧憧，

李膺门馆争登龙。千宾揖对若流水，五经发难如叩钟。

下笔新诗行满壁，立谈古人坐在席。问我草堂有卧云，

知我山储无儋石。自耕自刈食为天，如鹿如麋饮野泉。

亦知世上公卿贵，且养丘中草木年。
次韵陈登父送春有感
俞德邻（宋代）

同谷歌残返旧蹊，园庐寂寞半蒿藜。忧时顿觉愁如海，对客何能醉似泥。

春去春来人渐老，城南城北望犹迷。鼓鼙一概旌旗满，何日车书混僰鞮。
卒岁
洪咨夔（宋代）

山云披披日翳翳，涧冰衷甲风拥篲。
纸窗透明竹扉闭，蒲团坐稳柏烟细。
於羊去智鱼得计，优哉游哉聊卒岁。
郑丞相生日口号十首
刘克庄（宋代）

忤旨婴鳞不自安，明朝密启与迁官。
百僚举笏私相语，相国胸中得许宽。
和青原寺长老无诘见寄
李祁（宋代）

毵毵白发旧儒臣，几见江南物候新。
问讯枉烦林下士，变衰只似梦中人。
隔帘听雨常经久，倚石看山不厌贫。
更欲就依禅榻畔，炉香终日澹絪缊。
张声父
许棐（宋代）

城中破屋妻儿住，自向招提借小房。壁上碑文皆古篆，案头书册半仙方。

月嫌碎竹遮窗暗，风款飞花入座香。点检未如僧相处，只多髭鬓几茎霜。
留台蔡资政见示嘉章且有花时之约忽蒙除代恨
苏颂（宋代）

清羸躬现疾，出处道还周。
当轴谐人望，谋边缓主忧。
庄环聊造适，伊鼎待烹羞。
见约高斋会，将行尚少留。
赠窦家小儿
张祜（唐代）

深绿衣裳小小人，每来听里解相亲。
天生合去云霄上，一尺松栽已出尘。
墨戏六首 其五 引根
李纲（宋代）

土润引新萌，虬鞭独处行。此君人不厌，何惜满林生。
已亥大旱官催秋苗甚急
薛嵎（宋代）

立秋才一日，期会到林泉。
已悟征苗意，曾吟喜雨篇。
饥锄山草尽暘汲井泥坚。闻道邻州牧，
忧民夜不眠。
次韵高子明投赠二首
方回（元代）

中原从昔信多艰，尚有文才与古班。
诗律规随元好问，乐章雋古蔡萧閒。
要知精会神全处，须到声销色泯间。
此话无人胶凤觜，一蓑烟雨紫阳山。
临清赠张宪副同年
王渐逵（明代）

握符明府重儒绅，漳水齐封动四邻。尊俎诗篇供暇日，旌旗杨柳映深春。

雄关自具临淄甲，博带谁为稷下人。笑却迂生成懒癖，早从明主乞闲身。
偈倾一百六十九首
释智朋（宋代）

大地皆冻锁，遍界热如火。
时节不放过，衲僧多蹉过。
不蹉过，深雪之中有一个。
射卷
练子宁（明代）

新开射圃凤冈前，手挽雕弓满月圆。记得杨侯飞羽日，泮池杨柳叶皆穿。
奉思斯远兄成诗以寄
赵蕃（宋代）

丛丛庭前萱，叶叶檐外蕉。
何曾百忧释，但觉中心焦。
故人在何许，山川极吴楚。
大江涌奔腾，重湖互吞吐。
别来书不至，更望诗能寄。
相从志若河，相去有如此。
普天仰何大，一己俯何隘。
胡为自罗网，无事忽投械。
凭高政悠悠，思远忽不收。
归来重有感，立壁成幽幽。
萱丛暗已敛，蕉叶抽未展。
百忧攻余心，舐笔空喁噞。
曾大父有诗云三春拂榻花黏袖午夜淘丹月在池舍弟子飞归蜀与语及此因取为韵 其一
韩驹（宋代）

去蜀初游楚，吾方十二三。无成今长大，送汝不胜惭。
胡希圣在毗陵有诗私送比过山阳复以其韵送之
李之仪（宋代）

寒云四塞客日短，一壶脐裂洪畴中。君家大门我父党，觅白聊复相过从。

和香索料多甲煎，幽兰几弄理孤桐。尔来行李偶南北，齿齿不见云间峰。

登山临水不无思，独笑往往扪长松。蓬门春晚燕语好，书幌迤逦来清风。

五府带垢一洗尽，万里古色开愁胸。辋川何在广文死，比比孺子誇有功。

楚人仅免二日苦，却嗟白璧埋蒿蓬。逡巡取酒叙契阔，百川赴吸惊长虹。

风流未愧正始后，沦落丘范评无钟。君才有用岂特尔，我亦相将成老翁。

骐驎得路即千里，会看拭目天边鸿。
感兴
释文珦（宋代）

一身素贫窭，四海长为客。
客涂不可穷，老去少筋力。
贱者人多弃，负霜变颜色。
归来旅亭下，倚杖三叹息。
只字不堪煮，万卷谱徒积。
未如田舍翁，耕桑了衣食。
身世蚁旋磨，日月驹过隙。
百年竟何为，鬓发空皓白。
乾坤涉难冯，倦羽复奚适。
一枝愿深栖，庶以避弹射。
嚼菜根
顾逢（宋代）

口体累人终不免，菜根能嚼乐无空。
吾儒食惯知真味，谁信犹便几富翁。
偶吟
白居易（唐代）

里巷多通水，林园尽不扃。松身为外户，池面是中庭。

元氏诗三帙，陈家酒一瓶。醉来狂发咏，邻女映篱听。
方虚日斜再行宿乌山二首 其一
杨万里（宋代）

日已衰容去，风仍劈面来。征徒歇得醒，老子不须催。

绿荫凉过伞，黄泥晒作埃。欣然片云起，半霎又吹开。
陪族叔当涂宰游化城寺升公清风亭
李白（唐代）

化城若化出，金榜天宫开。
疑是海上云，飞空结楼台。
升公湖上秀，粲然有辩才。
济人不利己，立俗无嫌猜。
了见水中月，青莲出尘埃。
闲居清风亭，左右清风来。
当暑阴广殿，太阳为徘徊。
茗酌待幽客，珍盘荐雕梅。
飞文何洒落，万象为之摧。
季父拥鸣琴，德声布云雷。
虽游道林室，亦举陶潜杯。
清乐动诸天，长松自吟哀。
留欢若可尽，劫石乃成灰。
水调歌头（客有言持志者，未知其用因赋）
汪莘（宋代）

志可洞金石，气可塞堪舆。问君所志安在，富贵胜人乎。看取首阳二子，叩住孟津匹马，天讨不枝梧。特立浮云外，大块可齐驱。

铁可折，玉可碎，海可枯。不论穷达生死，直节贯殊途。立处孤峰万仞，袖里青蛇三尺，用舍付河图。晞汝阳阿上，濯汝洞庭湖。
咏怀三首 其三
郑思肖（宋代）

驱车欲出门，独立眺虚旷。恣意杯酒间，舞剑心悲壮。

虽在寂寞滨，心实千载上。天地固寥廓，亦当定所向。
山坡羊·一头犁牛半块田
张养浩（元代）

一头犁牛半块田，收也凭天，荒也凭天。粗茶淡饭饱三餐，早也香甜，晚也香甜。布衣得暖胜丝绵，长也可穿，短也可穿。草屋茅舍有几间，行也安然，睡也安然。雨过天晴驾小船，鱼在一边，酒在一边。日上三竿犹在眠，不是神仙，胜是神仙。
郊庙歌辞。五郊乐章。送神
佚名（唐代）

春末冬暮，徂夏杪秋。土王四月，时季一周。

黍稷已享，笾豆宜收。送神有乐，神其赐休。
金陵道中晚宿
张绍文（宋代）

卸却征衣卧客窗，移床切莫近寒螿。
空阶一雨凄凉甚，不怨梧桐怨夜长。
次韵推官东楼见怀
韩淲（宋代）

谁把新诗满纸来，登临于我谓何哉。地偏亦有閒情在，人老宁何笑口开。

溪山兴寄留诗眼，宾主风流落酒杯。昨夜秋声已摇荡，月明中夜只徘徊。
题刘观察日涉园
胡应麟（明代）

锦石清沙动画阑，深居赢得近长安。晴窗雾压亭台湿，夜榻云移枕簟寒。

径掩杉松回白鹤，池分梧竹下青鸾。门前俗辙虚劳问，十载焦桐已罢弹。
骊山歌
李廌（宋代）

君门如天深九重，君王如帝坐法宫。
人生难处是安稳，何为来此骊山中。
复道连云接金阙，楼观隐隐横翠红。
林深谷暗迷八骏，朝东暮西劳六龙。
六龙西幸峨眉栈，悲风便入华清院。
霓裳萧散羽衣空，麋鹿来游墟市变。
我上朝元春半老，满地落花人不扫。
羯鼓楼高挂夕阳，长生殿古生青草。
可怜吴楚两醯鸡，筑台未就已堪悲。
长杨五柞汉幸免，江都楼成隋自迷。
由来流连多丧德，宴安鸩毒因奢惑。
三风十愆古所戒，不必骊山可亡国。
郭祥正国博醉吟庵
苏辙（宋代）

姑熟溪头醉吟客，归作茅庵劣容席。
团团鹄卵中自明，窗前月出夜更清。
醉吟自作溪上语，不学拥鼻雒阳生。
诗成付与坐中读，知有清溪可终日。
作诗饮酒聊复同，谁来共枕溪中石。
圆天方地千万里，中与此间大相似。
嚣然一息不自停，水火雷风相灭起。
直须只作此庵看，歌罢曲肱还醉眠。
不用骑鲸学李白，东入沧海观桑田。
寄玉山草堂
黄文德（元代）

玄圃仙人吾未识，闻说吴山种春色。昨夜洞云天际来，明月空斋坐相忆。
读前汉外戚传
李嶷（唐代）

人录尚书事，家临御路傍。凿池通渭水，避暑借明光。

印绶妻封邑，轩车子拜郎。宠因宫掖里，势极必先亡。
送阮深甫尉桂东两首
洪咨夔（宋代）

秋阴疏梧桐，暮寒老蒹葭。
病鹤卧空谷，游鸿起平沙。
飘摇征衣单，寂历津堠赊。
中年不禁别，湘江渺天涯。
答曼叔见谢颍桥相过之什
韩维（宋代）

颍川今古贤豪多，后生继者为谁何。
吾交曼叔少挺出，力自树立非由它。
潜心直欲到圣处，论议不避况与轲。
读书下笔知所趣，崇树兰茝遗蒿莪。
轩昂头角事高大，肯与世俗同其波。
一从得官坐山县，有如鸷鸟著网罗。
朝符暮檄困奔走，尚畏官长来诛诃。
时时矫首尘埃下，窥睹风月偷吟哦。
我怜轶才就羁绊，岁一往视无蹉跎。
扁舟远放汝水岸，浊酒暮醉高阳阿。
前时拜会牒来颍上，谨视敛籴讥奸讹。
官曹寂寞古寺冷，况复朔雪飞傞傞。
驰书里中二三友，固要以义当予过。
星言整驾夕已至，霜桥晚渡冰峨峨。
燃薪暖我频饮我，斟酌脯酱调盐鹾。
倾壶举觞纷左右，客馆而笑君颜酡。
危然正论中法义，豆笾罗列阵象犠。
嘲俳乘醉忽以发，驶如凿水放九河。
哀弦孤止四坐寂，继以箫笛相谐和。
先生久与人迹绝，心如止水形枯柯。
忽警此乐非外奖，不觉抚手促而歌。
归衔络马屡见夺，欲去未忍还婆娑。
空堂想见别后意，一灯夜守阵编哦。
兴来落纸成大句，势欲李杜相凌摩。
缄题见寄邀以和，大江汹涌难为沱。
短篇澀讷非所报，为我挥笔芟烦苛。
满庭芳·似篾身材
佚名（宋代）

似篾身材，纤腰一捻，新来消瘦如削。
瑶池燕
苏轼（宋代）

飞花成阵。春心困。寸寸。别肠多少愁闷。无人问。偷啼自揾。残妆粉。抱瑶琴、寻出新韵。玉纤趁。南风来解幽愠。低云鬟、眉峰敛晕。娇和恨。
有怀介然偶作因寄之
吴则礼（宋代）

此生端与衲僧期，折脚茶铛能解颐。
君对幽人洗银毂，我书春事有毛锥。
唤醒饱睡真痴绝，惊倒群儿要语奇。
想为梅花从定出，横担拄杖傍疏篱。
城上
洪朋（宋代）

杖策城上头，初日破冥晦。颇知春意还，早觉寒事退。

风前识西岑，烟处认东汇。人如旋磨蚁，舟似覆杯芥。

鹳鹤掠水涯，箫鼓杂天籁。便当杭清浅，底事返阛阓。
次韵和
祖无择（宋代）

前日西行别翰林，为我开尊饮之酒。
高冠满坐皆贤豪，谈笑喧呼时各有。
自惭流落疏游陪，十载江湖成浪走。
主人名重闻四夷，典册高文推大手。
发挥六艺无遗精，考黜百家如拉朽。
顾我昏冥闻道晚，代谢春秋四十九。
当年击节傚金注，此日强颜同木偶。
事功未省成尺寸，廪禄惟思校升斗。
会须归去老东陂，鼓腹含饴逐尧叟。
再和寇十一二首
陈师道（宋代）

与世相违孰自量，资身无策漫多方。
逢场作戏真呈拙，误笔成蝇岂所长。
名字不归青史笔，形容终老白云乡。
可须五斗轻千里，赖有斯人未肯忘。
此君室
方岳（宋代）

翛然数竿玉，带以一溪水。
惟我有是夫，孰能与於此。
山斋
文嘉（明代）

山斋雨坐漫焚香，几净窗明竹树凉。午睡起来无一事，自磨残墨写潇湘。
寄朝美
周孚（宋代）

君才秀吾乡，真可歌大雅。疏通信而静，少有似君者。

十年卧墙信，樲棘笑梧槚。摩挲怀中璧，顾我知者寡。

一朝籋云去，始骇天下马。宁如不祥金，未铸先跃冶。

煌煌汉家业，条画待董贾。皇文阅石室，秘署向金马。

飞腾吾敢羡，拙艺真毁瓦。出处判殊涂，归耕弋阳野。
颂古
释如珏（宋代）

诸佛出身处，千般谩度量。
东山行水上，眨眼过扶桑。
乌夜啼
左锡璇（清代）

山色远分螺黛，芭蕉绿衬窗纱。酒醒渐觉罗衾薄，春在阿谁家。

月馆曾敲双陆，雨窗同梦梨花。分明眼底人千里，门外即天涯。
苏柑
刘克庄（宋代）

橘里争棋叟，壶中卖药公。
苏柑肥似瓠，盛不得樗翁。
九月晦日作
陆游（宋代）

菊枝倾倒不成丛，桐叶凋零已半空。
自是老来多感慨，不应萧瑟为秋风。
登杭州冷泉亭
赵湘（宋代）

天竺峰西月几层，亭孤应忌俗人登。
山光晓射闻猿客，泉影秋摇倚树僧。
微雨洒台青有点。片云生石冷多稜。
斜阳更起题诗兴，还喜重来或未能。
樊哙墓
王锡九（清代）

不读兵书不学剑，狗屠别创英雄传。如何耳食纷纷者，论功但说鸿门宴。

忆昔沛公入关中，留居几作富家翁。威加海内志乃尔，真人亦与项籍同。

贤如萧曹皆噤口，孤忠独奋批鳞手。炎刘得失争毫釐，一言悟主功不朽。

秦任赵高咸阳亡，卧枕宦者宜预防。鹿马之祸前车鉴，排闼直入何轩昂。

留得河山四百载，将军虽死今尚在。汉家本自薄功臣，全躯不共韩彭醢。

区区勇力安足论，祇有忠义能常存。至今汾上西风咽，犹是当年壮士魂。
六月十三日寿陈子徽太博十首以无官一身轻有
戴表元（宋代）

穷居无公忧，私此长夏日。
蚊蝇如俗子，正尔相妒嫉。
麾驱非吾任，遁避亦无术。
惟当俟其定，静坐万虑一。
对酒示行简
白居易（唐代）

今旦一尊酒，欢畅何怡怡。此乐从中来，他人安得知。

兄弟唯二人，远别恒苦悲。今春自巴峡，万里平安归。

复有双幼妹，笄年未结褵。昨日嫁娶毕，良人皆可依。

忧念两消释，如刀断羁縻。身轻心无系，忽欲凌空飞。

人生苟有累，食肉常如饥。我心既无苦，饮水亦可肥。

行简劝尔酒，停杯听我辞。不叹乡国远，不嫌官禄微。

但愿我与尔，终老不相离。
送武士曹归蜀（士曹即武中丞兄）
白居易（唐代）

花落鸟嘤嘤，南归称野情。月宜秦岭宿，春好蜀江行。

乡路通云栈，郊扉近锦城。乌台陟冈送，人羡别时荣。
灭胡
王无竞（唐代）

汉军屡北丧，胡马遂南驱。羽书夜惊急，边柝乱传呼。

斗军却不夜，关城势已孤。黄云塞沙落，白刃断交衢。

朔雾围未解，凿山泉尚枯。伏波塞后援，都尉失前途。

亭障多堕毁，金镞无全躯。独有山东客，上书图灭胡。
次韵刘方叔见寄
王十朋（宋代）

交情贵久岂须频，我辈尤宜率且真。子政有孙诚益友，长卿何代乏诗人。

论文初喜逢知己，言志深期共致身。箕斗相望正南北，颍川何夕聚荀陈。
旧得有读书乐时一讽咏欣然会心因广之为静坐乐会友乐各四章 其八
顾允成（明代）

木落水尽千崖枯，天地万物共一吾。数萼梅兄破腊景，几竿竹友傍寒庐。

更见青青秀松柏，森然足称会友者。会友之乐何处寻，围炉立雪喜同心。
早行临安道中
方一夔（宋代）

早行高坎市，遗构草新青。败壁蜗留篆，空棺狐读经。

落花新旧恨，别酒短长亭。惟有松林下，寒梅尚独醒。
种莲
李新（宋代）

分得清浔白玉芽，旋抽绿柄信欹斜。
当时荡浆耶豀女，可是无情笑隔花。
赏桂
任希夷（宋代）

人间植物月中根，碧树分敷散宝熏。
自是庄严等金粟，不将妖艳比红裙。
武夷有感十一首
白玉蟾（宋代）

雨霁烟凝正夕阳，子规啼断几人肠。
东风不动些情思，无限落花春自香。
奉和皇太子忏悔应诏诗
王筠（清代）

一圣智比明，帝德光四海。荷负诚悠属，度脱实斯在。

忏说济蒙愚，推心屏欺殆。名僧引定慧，朝缨列元凯。

还学依善导，反心由真宰。和铃混吹音，胜幡荣雪彩。

早蒲欲抽叶，新篁向舒䈚。翘勤谅恳到，归诚信兼倍。

睿艳似烟霞，栏杆若珠琲。善诱虽欲继，含毫愧文彩。
山西丈夫化为女子
王世贞（明代）

万事反覆那足齿，山西男儿作女子。朝生暮死不自知，雌伏雄女定谁是。

谢豹曾闻受朝谒，于菟亦解谈名理。渭南巾帼不可呼，此曹变化无时无。

只今龌龊不能去，羞向人间唤丈夫。
画菊花枫叶小幅送唐天如入湖南
曾习经（清代）

学画衰年亦大难，宋元粉本半丛残。别情湛湛长江水，黄菊花开枫叶丹。
二月三日作真率会游载酒堂呈坐客 其一
李光（宋代）

郊外初闻黄栗留，仲春风物渐和柔。杀鸡炊黍成真率，挈榼携和得胜游。

聊欲劝君终日醉，未须悲我十年流。朝来已换轻衫窄，酒尽何妨典破裘。
寿运使
芹庵（宋代）

父老偏怜最小官，晚来争借寿诗看。
般门尽说难挥斧，句法丁宁子细安。
楼夜
方回（元代）

危栏空阔上，牛斗转天心。
为底常无寐，频来故独临。
船声终夜静，楼影半河阴。
诗就忘工拙，随宜莫苦吟。
夏日七首
张耒（宋代）

凉风一扫宿云轻，隐隐收雷不复惊。
试决小池疏积潦，谁教蛙吻顿无声。
去年今日诗 其一
叶在琦（清代）

去年今日犬台上，纱縠禅衣造膝时。岩阶岂无群獬廌，凝听清禁漏声迟。
别吴卫道
胡宏（宋代）

学业应须见本根，语言无用苦评论。
醇醪自昔怀公瑾，药石谁评识孟孙。
凭仗嬉游试功力，堤防色厉却淫昏。
临岐大愧无相赠，聊写芜词示法门。
入龙潭看飞雨
释今无（明代）

抱珠神物气何深，一喷寒厓万古阴。细碎远分青海色，玲珑高奏白头吟。

谁当乱掇鲛人泪，未可轻言过客心。似望辽东华表上，千群鹤羽舞飞灊。
观化十五首
黄庭坚（宋代）

柳似罗敷十五余，宫腰舞罢不胜扶。
年年折在行人手，为问春风管得无。
谢池春 柬毛大千广文，兼寄大可
徐釚（清代）

大小毛生，岂让谢家池草。验鬓丝、心情不老。马曹萧寂，苜蓿盘空抱，妒歌楼、碧笙缥缈。

劈笺索米，何日寻君醉倒。被晴湖、桃花微笑。堪怜好景，过苏堤春晓。

暮潮回、且乘烟棹。
酒家
黄庚（元代）

风飐青帘出杏林，行人未醉翁头春。
安知涤器茅桅者，不是相如行辈人。
次韵奉和蔡枢密南京种山药法
王安石（宋代）

区种抛来六七年，春风条蔓想宛延。
难追老圃莓苔径，空对珍盘玳瑁筵。
嘉种勿传河右壤，灵苗更长阙西偏。
故畦穿斸知何日，南望锺山一慨然。
二月二十八日周提宫叶致政楼司理过访锦园
喻良能（宋代）

锦园春色满西东，一笑相欢四老翁。
八秩总开三百岁，玺天风味此时同。
赠然公界方
晁说之（宋代）

西方石为简，东山人可与。
不用量三江，聊以压四虎。
春初奉寄海虞山北声九皋上人
李瓒（明代）

杖锡虞山北，春风忆旧游。翠厓云每集，丹壑水争流。

染翰超怀素，哦诗继惠休。何当上湖夜，相与汎扁舟。
忠显刘公挽诗四首
张嵲（宋代）

祸基媒孽自燕云，抗议如公有几人。
军旅未闻焉用试，豺狼不噬岂宜亲。
求鱼缘木谩蠹国，曲突徙薪翻殒身。
才大言深古难用，忠良千载恨常新。
挽徐吏部
熊梦渭（宋代）

南浦簪缨盛，西山衣钵傅。
纯忱仪后进，达德迈前贤。
静默赏闻道，安怡偶似禅。
嗟哉游汗漫，不使侍甘泉。
入关
杜牧（唐代）

东西南北数衢通，曾取江西径过东。

今日更寻南去路，未秋应有北归鸿。
偈颂九十三首
释梵琮（宋代）

十五日已前是结，十五日已后是解。
结也著，解也著，
开眼合眼，伸脚缩脚。
佛祖老婆，应病与药。
而今正体全安，药病一时扫却。
赤条条，空索索，
月下风前啸一声，惊起松梢千岁鹤。
错错，风吹殿欠摇铃铎。
师川见和再用元韵
洪炎（宋代）

河洛中秋已凛然，瓯闽八月尚炎天。方怀许国忠言切，不计归途道里邅。

子产未能忘季札，太阿应必待龙渊。树人树木有明算，谁谓百年同十年。
丙子诏后需捷四绝
王迈（宋代）

胜负相持日已多，看棋人已烂仙柯。
淮淝非久捷书到，还折门前屐齿麽。
破虏凯歌二十四首
周麟之（宋代）

江上春风凤盖旋，郁葱佳气霭中天。
从今四海归图籍，金殿垂衣亿万年。
水龙吟（用瓢泉韵戏陈仁和兼简诸葛元亮，且督和词）
辛弃疾（宋代）

被公惊倒瓢泉，倒流三峡词源泻。长安纸贵，流传一字，千金争舍。割内怀归，先生自笑，又何廉也渠坐事失官。但衔杯莫问，人间岂有，如孺子、长贫者。

谁识稼轩心事，似风乎、舞＿之下。回头落日，苍茫万里，尘埃野马。更想隆中，卧龙千尺，高吟才罢。倩何人与问，雷鸣瓦釜，甚黄钟哑。
秦家行
佚名（唐代）

彗孛飞光照天地，九天瓦裂屯冤气。鬼哭声声怨赵高，

宫花滴尽扶苏泪。祸起萧墙不知戢，羽书催筑长城急。

剑上忠臣血未干，沛公已向函关入。
贺丞相家庙诗
戴栩（宋代）

有永恢皇祚，中兴挺世臣。
王封一品贵，庙锡五筵新。
日月临华表，璇玑近彩晨。
秀当吴峤色，流自鄮江津。
给吹仪褒燧，铭功鼎赐栒。
神游来燕日，吉朔契龟辰。
驺骑传呼哄，仪鸾供帐陈。
九街收雨净，午漏带钟匀。
从以簪缨贵，来羞俎豆珍。
思随哩共肃，懽与律回春。
感激思亲泪，舂容致主身。
群工瞻礼乐，百两溢车轮。
翻若今为盛，应无古与伦。
王珪渐寂寞，诸葛抱酸辛。
父子千龄并，明良一德纯。
秉心同此学，锡福遍生民。
日者邦维固，天令敌运屯。
版图重入汉，玉玺已收秦。
遵养谋先定，规恢气遂振。
相仍鸣鸑鷟，双玉上麒麟。
帝谓先朝旧，卿勋不数人。
何官崇宠渥，无地匪经纶。
礼始昭陵建，恩参潞国均。
有严京邑宇，还望越祠邻。
牺象时觞洁，貂蝉月拜频。
烟芬沾杳霭，云气护轮囷。
龟泗提封衍，韦平系绪诜。
祝宗辞不愧，善庆泽无垠。
永辅乾坤晏，同濡雨露仁。
小儒松桷颂，留笔纪苍珉。
呈皋羽
方凤（宋代）

依依莲社客，斗酒共相酬。
臭味语中得，荣名杯上浮。
世情余百变，吾道合千秋。
肯信张平子，穷居但四愁。
偈颂二十三首 其九
释云岫（宋代）

左顾右盻，皆我良辅。云生兮从龙，风生兮从虎。山僧坐绳床说禅，按拄杖作主。
戏和叔
李正民（宋代）

耆年多病心未老，异县久羁家益穷。贻书乞米朝不饱，作赋教子文尤工。

春风不消两鬓雪，酒力尚借双腮红。归来群芳已零落，苦恨鶗鴂鸣匆匆。
和松窗主人荐墨客诗
姚勉（宋代）

久不攲眠听说诗，心茅又塞介然蹊。那能蚕雨鸣窗叶，徒自鸡天舞瓮醯。

诗态笑看云霭霭，客怀唤醒晓凄凄。龙香惠我真安用，君有佳篇好自题。
道士王如晦真赞 其二
张纲（宋代）

道风仙骨照青春，谁写生绡却乱真。莫讶三毛不加颊，齐公端解视全人。
如梦令（二之二）
向子諲（宋代）

谁识芗林秋露。胜却诸天花雨。休更觅曹溪，自有个中玄路。参取。参取。滴滴要知落处。